ΚΑΝΟΝΙΣΜΟΣ (ΕΟΚ) αριθ. 2697/93 ΤΗΣ ΕΠΙΤΡΟΠΗΣ της 30ής Σεπτεμβρίου 1993 κατά την περίοδο από 1ης Ιουλίου 1993 έως 30 Ιουνίου 1994 για τον καθορισμό των λεπτομερειών εφαρμογής των καθεστώτων εισαγωγής νωπών διατηρημένων σε απλή ψύξη ή κατεψυγμένων βοείων κρεάτων, τα οποία προβλέπονται στα πρόσθετα πρωτόκολλα των ενδιαμέσων συμφωνιών σύνδεσης μεταξύ της Κοινότητας και της Δημοκρατίας της Πολωνίας, της Δημοκρατίας της Ουγγαρίας και της πρώην Τσεχικής και Σλοβακικής Ομοσπονδιακής Δημοκρατίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 518/92 του Συμβουλίου της 27ης Φεβρουαρίου 1992 σχετικά με ορισμένες λεπτομέρειες εφαρμογής της προσωρινής συμφωνίας για το εμπόριο και των συνοδευτικών μέτρων μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Πολωνίας, αφετέρου (1), όπως τροποποιήθηκε από τον κανονισμό (ΕΟΚ) αριθ. 2233/93 (2), και ιδίως το άρθρο 1,

τον κανονισμό (ΕΟΚ) αριθ. 519/92 του Συμβουλίου της 27ης Φεβρουαρίου 1992 σχετικά με ορισμένες λεπτομέρειες εφαρμογής της προσωρινής συμφωνίας για το εμπόριο και των συνοδευτικών μέτρων μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Ογγαρίας, αφετέρου (3), όπως τροποποιήθηκε από τον κανονισμό (ΕΟΚ) αριθ. 2234/93 (4), και ιδίως το άρθρο 1,

τον κανονισμό (ΕΟΚ) αριθ. 520/92 του Συμβουλίου της 27ης Φεβρουαρίου 1992 σχετικά με ορισμένες λεπτομέρειες εφαρμογής της προσωρινής συμφωνίας για το εμπόριο και των συνοδευτικών μέτρων μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Τσεχικής και Σλοβακικής Ομοσπονδιακής Δημοκρατίας, αφετέρου (5), όπως τροποποιήθηκε από τον κανονισμό (ΕΟΚ) αριθ. 2235/93 (6), και ιδίως το άρθρο 1,

Εκτιμώντας:

ότι οι συμφωνίες σύνδεσης μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Πολωνίας (7), της Δημοκρατίας της Ουγγαρίας (8) και της πρώην Τσεχικής και Σλοβακικής Ομοσπονδιακής Δημοκρατίας (9), η οποία στο εξής καλείται "ΤΣΟΔ", αφετέρου, υπεγράφησαν στις 16 Δεκεμβρίου 1991- ότι, εν αναμονή της θέσης σε ισχύ αυτών των συμφωνιών, η Κοινότητα αποφάσισε να εφαρμόσει με ισχύ από την 1η Μαρτίου 1992 προσωρινές συμφωνίες, οι οποίες συνήφθησαν με τις εν λόγω χώρες και οι οποίες καλούνται στο εξής "προσωρινές συμφωνίες"-

ότι οι συμφωνίες που αναφέρονται ανωτέρω προβλέπουν μείωση της εισφοράς και των δασμών του κοινού δασμολογίου (ΚΔ) για την εισαγωγή νωπών, διατηρημένων με απλή ψύξη ή κατεψυγμένων βοείων κρεάτων που υπάγονται στους κωδικούς ΣΟ 0102 και 0202 εντός του ορίου ορισμένων ποσοτήτων-

ότι μονογραφήθηκαν πρόσθετα πρωτόκολλα των εν λόγω προσωρινών συμφωνιών, η προσωρινή εφαρμογή των οποίων αποφασίσθηκε, με την απόφαση 93/421/ΕΟΚ του Συμβουλίου (10) να αρχίσει από την 1η Ιουλίου 1993. Στόχος τους είναι η βελτίωση της πρόσβασης στην κοινοτική αγορά των προερχόμενων από τις εν λόγω χώρες προϊόντων και ιδιαίτερα ορισμένων γεωργικών προϊόντων που απαριθμούνται στα παραρτήματα Xβ (Πολωνία και Ουγγαρία) και XIIIβ (επικράτεια της πρώην Τσεχικής και Σλοβακικής Ομοσπονδιακής Δημοκρατίας) των προσωρινών συμφωνιών-

ότι τα αναφερθέντα πρόσθετα πρωτόκολλα προβλέπουν ότι οι ποσότητες νωπών βοείων κρεάτων, διατηρουμένων σε απλή ψύξη ή κατεψυγμένων, τα οποία υπάγονται στους κωδικούς ΣΟ 0201 και 0202 και αναφέρονται στα παραρτήματα Xβ και XIIIIβ, αντιστοίχως, των προσωρινών συμφωνιών θα αποτελέσουν αντικείμενο μείωσης της εισφοράς και του δασμού του ΚΔ κατά 60 %, από την 1η Ιουλίου 1993 και ότι, οι ορισθείσες σε τόνους ποσότητες για το 1994 εφαρμόζονται από την 1η Ιουλίου 1993 έως τις 30 Ιουνίου 1994-

ότι, για να εξασφαλισθεί ο κανονικός ρυθμός των εισαγωγών, πρέπει να κατανεμηθεί αυτή η ποσότητα σε διάφορες περιόδους, μεταξύ 1ης Ιουλίου 1993 και 30 Ιουνίου 1994-

ότι προβλέπεται, εξάλλου, ότι αφαιρούνται από τις διαθέσιμες ποσότητες οι ποσότητες κρεάτων που εισάγονται από μία από τις τρεις δικαιούχες χώρες στο πλαίσιο τριγωνικών ενεργειών για τις οποίες χορηγείται χρηματοδοτική ενίσχυση- ότι πρέπει, κατά συνέπεια, να προβλεφθούν τα συστήματα υπολογισμού που επιτρέπουν να ληφθούν υπόψη αυτές οι ενέργειες-

ότι, λαμβανομένων υπόψη των διατάξεων των προσωρινών συμφωνιών οι οποίες εξασφαλίζουν την καταγωγή του προϊόντος, πρέπει παράλληλα να προβλεφθεί ότι η διαχείριση του εν λόγω καθεστώτος πραγματοποιείται με τη βοήθεια πιστοποιητικών εισαγωγής- ότι, για το σκοπό αυτό πρέπει να προβλεφθούν, ιδίως, οι λεπτομέρειες υποβολής των αιτήσεων, καθώς και τα στοιχεία που πρέπει να περιέχουν οι αιτήσεις και τα πιστοποιητικά, κατά παρέκκλιση ορισμένων διατάξεων του κανονισμού (ΕΟΚ) αριθ. 3719/88 της Επιτροπής της 16ης Νοεμβρίου 1988 για τις λεπτομέρειες εφαρμογής του καθεστώτος πιστοποιητικών εισαγωγής και εξαγωγής και προκαθορισμού για τα γεωργικά προϊόντα (11), όπως τροποποιήθηκε τελευταία από τον κανονισμό (ΕΟΚ) αριθ. 1963/93 (12), και κατά παρέκκλιση του κανονισμού (ΕΟΚ) αριθ. 2377/80 της Επιτροπής της 4ης Σεπτεμβρίου 1980 σχετικά με τις ιδιαίτερες λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος (13), όπως τροποποιήθηκε τελευταία από τον κανονισμό (ΕΟΚ) αριθ. 2292/93 (14)- ότι πρέπει, εξάλλου, να προβλεφθεί ότι τα πιστοποιητικά εκδίδονται μετά από μία χρονική περίοδο που απαιτείται για την εξέτασή τους και μέσω, ενδεχομένως, της εφαρμογής ενός ενιαίου ποσοστού μείωσης-

ότι, για να εξασφαλισθεί αποτελεσματική διαχείριση του προβλεπομένου καθεστώτος, πρέπει να προβλεφθεί ότι η εγγύηση που αφορά τα πιστοποιητικά εισαγωγής στο πλαίσιο του εν λόγω καθεστώτος θα καθοριστεί σε 10 Ecu ανά 100 χιλιόγραμμα- ότι, δεδομένου ότι το εν λόγω καθεστώς εμπεριέχει τον κίνδυνο της κερδοσκοπίας στον τομέα του βοείου κρέατος, πρέπει να καθοριστούν ακριβείς όροι για την πρόσβαση των εμπορευομένων στο εν λόγω καθεστώς-

ότι πρέπει να καταργηθεί ο κανονισμός (ΕΟΚ) αριθ. 3589/92 της Επιτροπής (15), όπως τροποποιήθηκε από τον κανονισμό (ΕΟΚ) αριθ. 2292/93 με ισχύ από την 1η Ιουλίου 1993, ημερομηνία εφαρμογής των διατάξεων των πρόσθετων πρωτοκόλλων- ότι, εντούτοις, τα πιστοποιητικά εισαγωγής για τις διαθέσιμες ποσότητες, για την περίοδο από 1ης Ιουλίου έως 30 Σεπτεμβρίου 1993, έχουν ήδη εκδοθεί με βάση τον προαναφερθέντα κανονισμό- ότι, προκειμένου να διασφαλισθεί η αρμονική μετάβαση στις νέες διατάξεις και προκειμένου, ιδίως να ισχύσει η κατά 60 % μείωση της εισφοράς και του δασμού του ΚΔ για όλες τις ποσότητες που καλύπτονται από τα εν λόγω πιστοποιητικά, είτε έχουν ήδη εισαχθεί είτε όχι, πρέπει να υπαχθούν οι ποσότητες αυτές στις διατάξεις του παρόντος κανονισμού και να προβλεφθεί επίσης η επιστροφή των επιπλέον καταβληθέντων ποσών-

ότι οι διαθέσιμες ποσότητες για την περίοδο από 1ης Ιουλίου έως 30 Σεπτεμβρίου 1993 για τις οποίες δεν έχουν εκδοθεί πιστοποιητικά εισαγωγής πρέπει να προστεθούν στις ποσότητες που προβλέπονται για την περίοδο από 1ης Οκτωβρίου έως 31 Δεκεμβρίου 1993 σύμφωνα με το άρθρο 1 παράγραφος 3 του παρόντος κανονισμού και συνεπώς πρέπει να καθοριστούν οι ποσότητες αυτές-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι ποσότητες βοείου κρέατος που μπορούν να εισαχθούν από την 1η Ιουλίου 1993 έως τις 30 Ιουνίου 1994 στο πλαίσιο των καθεστώτων εισαγωγής που θεσπίζεται από το άρθρο 14 των προσωρινών συμφωνιών ανέρχονται σε:

- 4 800 τόνους για τα κρέατα καταγωγής Πολωνίας,

- 5 800 τόνους για τα κρέατα καταγωγής Ουγγαρίας,

- 3 500 τόνους για τα κρέατα καταγωγής ΤΣΟΔ.

2. Οι προαναφερόμενες ποσότητες κατανέμονται κατά τη διάρκεια του έτους ως εξής:

- 23 % κατά τη διάρκεια της περιόδου από 1ης Ιουλίου έως 30 Σεπτεμβρίου 1993,

- 27 % κατά τη διάρκεια της περιόδου από 1ης Οκτωβρίου έως 31 Δεκεμβρίου 1993,

- 25 % κατά τη διάρκεια της περιόδου από 1ης Ιανουαρίου έως 31 Μαρτίου 1994,

- 25 % κατά τη διάρκεια της περιόδου από 1ης Απριλίου έως 30 Ιουνίου 1994.

Οι ποσότητες που αποτελούν αντικείμενο των τριγωνικών ενεργειών που αναφέρονται στο παράρτημα Χβ των συμφωνιών με την Πολωνία και την Ουγγαρία και στο παράρτημα ΧΙΙΙβ της συμφωνίας με την πρώην ΤΣΟΔ θα αφαιρούνται από τις διαθέσιμες ποσότητες για την τελευταία περίοδο. Ωστόσο, οι συνολικές διαθέσιμες ποσότητες για το έτος 1993 δεν μπορούν να είναι μικρότερες από τις ελάχιστες ποσότητες που αναφέρονται σ' αυτά.

3. Εάν, κατά τη διάρκεια του έτους 1993, οι ποσότητες που αποτελούν αντικείμενο των αιτήσεων πιστοποιητικών εισαγωγής, οι οποίες υποβάλλονται για την πρώτη, τη δεύτερη ή τρίτη περίοδο που καθορίζεται στην προηγούμενη παράγραφο είναι μικρότερες από τις διαθέσιμες ποσότητες, οι ποσότητες που υπολοίπονται προστίθενται στις ποσότητες που είναι διαθέσιμες για την επόμενη περίοδο.

Άρθρο 2

1. Η μείωση της εισφοράς κατά την εισαγωγή και του δασμού του κοινού δασμολογίου (ΚΔ) καθορίζεται στο 60 % των πλήρων ποσών που εφαρμόζονται την ημέρα αποδοχής της δήλωσης για τη θέση σε ελεύθερη κυκλοφορία.

2. Για να επωφεληθεί από τα καθεστώτα κατά την εισαγωγή:

α) ο αιτών ένα πιστοποιητικό εισαγωγής πρέπει να είναι ένα φυσικό ή νομικό πρόσωπο το οποίο, κατά τη στιγμή της υποβολής της αίτησης, πρέπει να αποδείξει προς ικανοποίηση των αρμόδιων αρχών του ενδιαφερόμενου κράτους μέλους ότι άσκησε κατά τη διάρκεια των δώδεκα τελευταίων μηνών μια εμπορική δραστηριότητα στις συναλλαγές βοείου κρέατος με τρίτες χώρες και το οποίο είναι εγγεγραμμένο σε ένα δημόσιο μητρώο του κράτους μέλους-

β) η αίτηση πιστοποιητικού μπορεί να υποβληθεί μόνο στο κράτος μέλος στο οποίο είναι εγγεγραμμένος ο αιτών-

γ) η αίτηση πιστοποιητικού πρέπει να αφορά ποσότητα τουλάχιστον 15 τόνων κρέατος σε βάρος προϊόντος και κατά μέγιστο όριο τη διαθέσιμη ποσότητα για την αντίστοιχη περίοδο-

δ) η αίτηση πιστοποιητικού και το πιστοποιητικό περιλαμβάνουν στη θέση 7 την ένδειξη της χώρας προέλευσης και στη θέση 8 την ένδειξη της χώρας καταγωγής- το πιστοποιητικό συνεπάγεται την υποχρέωση να πραγματοποιηθεί η εισαγωγή από την αναφερόμενη χώρα-

ε) η αίτηση πιστοποιητικού και το πιστοποιητικό περιλαμβάνουν στη θέση 20 μία από τις ακόλουθες ενδείξεις:

Reglamento (CEE) no 2697/93,

Forordning (EOF) nr. 2697/93,

Verordnung (EWG) Nr. 2697/93,

Κανονισμός (ΕΟΚ) αριθ. 2697/93,

Regulation (EEC) No 2697/93,

Reglement (CEE) no 2697/93,

Regolamento (CEE) n. 2697/93,

Verordening (EEG) nr. 2697/93,

Regulamento (CEE) no 2697/93-

στ) το πιστοποιητικό περιλαμβάνει στη θέση 24, μία από τις ακόλουθες ενδείξεις:

Exaccion reguladora, y derecho del AAC tal como establece el Reglamento (CEE) no 2697/93,

Importafgift og FTT-told i henhold til til forordning (EOF) nr. 2697/93,

Abschoepfung und Zoll des GZT gemaess Verordnung (EWG) Nr. 2697/93,

Εισφορά και δασμός του ΚΔ όπως προβλέπεται από τον κανονισμό (ΕΟΚ) αριθ. 2697/93,

Levy and CCT duty as provided for in Regulation (EEC) No 2697/93,

Prelevement et droit du TDC comme prevus par le reglement (CEE) no 2697/93,

Prelievo e dazio della TDC a norma del regolamento (CEE) n. 2697/93,

Heffing en recht van het GDT overeenkomstig Verordening (EEG) nr. 2697/93,

Direito nivelador e direito da PAC previstos no Regulamento (CEE) no 2697/93.

3. Κατά παρέκκλιση του άρθρου 8 παράγραφος 2 του κανονισμού (ΕΟΚ) αριθ. 2377/80, η αίτηση πιστοποιητικού και το πιστοποιητικό μπορούν να περιλαμβάνουν στη θέση 16, μία ή περισσότερες διακρίσεις που αποτελούν μέρος των κωδικών ΣΟ 0201 και 0202.

Άρθρο 3

1. Οι αιτήσεις πιστοποιητικών μπορούν να κατατεθούν μόνο:

- από την 1η έως τις 9 Οκτωβρίου 1993,

- από τις 4 έως τις 9 Ιανουαρίου 1994,

- από την 1η έως τις 9 Απριλίου 1994.

2. Σε περίπτωση υποβολής από τον ίδιο ενδιαφερόμενο περισσοτέρων από μία αιτήσεων που αφορούν την ίδια χώρα καταγωγής, δεν γίνεται δεκτή καμία αίτηση.

3. Τα κράτη μέλη ανακοινώνουν στην Επιτροπή το αργότερο την πέμπτη εργάσιμη ημέρα μετά τη λήξη της περιόδου υποβολής των αιτήσεων τις υποβληθείσες αιτήσεις. Η ανακοίνωση αυτή περιλαμβάνει τον κατάλογο των αιτούντων κατανεμημένο ανά αιτούμενη ποσότητα και ανά χώρα καταγωγής των προϊόντων.

Όλες οι ανακοινώσεις, συμπεριλαμβανομένων και των ανακοινώσεων "ουδεμία", πραγματοποιούνται με τέλεξ ή τηλεαντίγραφο, με χρησιμοποίηση, σε περίπτωση που κατατίθενται αιτήσεις, του εντύπου που περιλαμβάνεται στο παράρτημα Ι του παρόντος κανονισμού.

4. Η Επιτροπή αποφασίζει σε ποιο βαθμό μπορεί να δοθεί συνέχεια στις αιτήσεις πιστοποιητικών.

Εάν οι ποσότητες για τις οποίες ζητήθηκαν πιστοποιητικά υπερβαίνουν τις διαθέσιμες ποσότητες, η Επιτροπή καθορίζει ενιαίο ποσοστό μείωσης των αιτούμενων ποσοτήτων.

5. Με την επιφύλαξη της απόφασης αποδοχής των αιτήσεων από την Επιτροπή, τα πιστοποιητικά εκδίδονται:

- στις 25 Οκτωβρίου 1993,

- στις 25 Ιανουαρίου 1994,

- στις 25 Απριλίου 1994.

6. Για τις ποσότητες που εισάγονται βάσει των πιστοποιητικών εισαγωγής που εξεδόθησαν για την περίοδο από 1ης Ιουλίου έως 30 Σεπτεμβρίου 1993, σύμφωνα με το άρθρο 3 παράγραφος 5 τρίτη περίπτωση του κανονισμού (ΕΟΚ) αριθ. 3589/92 με κατά 40 % μείωση της εισφοράς και του δασμού του ΚΔ, επιστρέφονται στους εν λόγω εμπορευόμενους τα επιπλέον καταβληθέντα ποσά, που αντιπροσωπεύουν το 20 % της εισφοράς και του δασμού του ΚΔ σύμφωνα με τις διατάξεις του κανονισμού (ΕΟΚ) αριθ. 1430/79 του Συμβουλίου (16).

7. Τα εκδιδόμενα πιστοποιητικά ισχύουν σε όλη την Κοινότητα.

Άρθρο 4

1. Με την επιφύλαξη των διατάξεων του παρόντος κανονισμού, εφαρμόζονται οι διατάξεις των κανονισμών (ΕΟΚ) αριθ. 3719/88 και (ΕΟΚ) αριθ. 2377/80.

2. Εντούτοις, όσον αφορά τις ποσότητες που εισάγονται υπό τους όρους που καθορίζονται στο άρθρο 8 παράγραφος 4 του κανονισμού (ΕΟΚ) αριθ. 3719/88, η πλήρης εισφορά και οι κανονικοί δασμοί του ΚΔ εισπράττονται για τις ποσότητες που υπερβαίνουν εκείνες που αναφέρονται στο πιστοποιητικό εισαγωγής.

3. Κατά παρέκκλιση του άρθρου 9 παράγραφος 1 του κανονισμού (ΕΟΚ) αριθ. 3719/88, τα πιστοποιητικά εισαγωγής που εκδίδονται δυνάμει του παρόντος κανονισμού δεν μεταβιβάζονται.

4. Κατά παρέκκλιση των άρθρων 4 και 6 του κανονισμού (ΕΟΚ) αριθ. 2377/80, η εγγύηση που αφορά τα πιστοποιητικά εισαγωγής καθορίζεται σε 10 Ecu ανά 100 χιλιόγραμμα σε βάρος προϊόντος και η διάρκεια ισχύος των πιστοποιητικών, που εκδόθηκαν για τη δεύτερη περίοδο που προαναφέρθηκε στο άρθρο 1 παράγραφος 2, λήγει στις 30 Ιουνίου 1994.

Άρθρο 5

Τα προϊόντα θα τεθούν σε ελεύθερη κυκλοφορία μετά από την υποβολή ενός πιστοποιητικού κυκλοφορίας EUR. 1 το οποίο εκδίδεται από τη χώρα εξαγωγής, σύμφωνα με τις διατάξεις του πρωτοκόλλου αριθ. 4 που προσαρτάται στις ενδιάμεσες συμφωνίες.

Άρθρο 6

Ο κανονισμός (ΕΟΚ) αριθ. 3589/92 και ο κανονισμός (ΕΟΚ) αριθ. 1979/93 της Επιτροπής (17) καταργούνται.

Εντούτοις:

- ο κανονισμός (ΕΟΚ) αριθ. 3589/92 εξακολουθεί να εφαρμόζεται για τις ποσότητες για τις οποίες τα πιστοποιητικά εισαγωγής έχουν εκδοθεί για τις περιόδους από 1ης Ιανουαρίου έως 31 Μαρτίου και από 1ης Απριλίου έως 30 Ιουνίου 1993,

- τα πιστοποιητικά εισαγωγής που εκδόθηκαν σύμφωνα με το άρθρο 1 παράγραφος 1 του κανονισμού (ΕΟΚ) αριθ. 1979/93 εξακολουθούν να ισχύουν. Οι ποσότητες για τις οποίες τα πιστοποιητικά εισαγωγής έχουν εκδοθεί για την περίοδο από 1ης Ιουλίου έως 30 Σεπτεμβρίου 1993 σύμφωνα με το άρθρο 3 παράγραφος 5 τρίτη περίπτωση του κανονισμού (ΕΟΚ) αριθ. 3589/92 διέπονται από τις διατάξεις του παρόντος κανονισμού και τις αναφορές στον κανονισμό (ΕΟΚ) αριθ. 3589/92 που θεωρούνται ως αναφορές στον παρόντα κανονισμό.

Οι ποσότητες που είναι διαθέσιμες για την περίοδο που αναφέρεται στο άρθρο 1 παράγραφος 2 από 1ης Οκτωβρίου έως 31 Δεκεμβρίου 1993 ανέρχονται σε:

- 2 300 τόνους για τα κρέατα καταγωγής Πολωνίας,

- 1 975 τόνους για τα κρέατα καταγωγής Ουγγαρίας,

- 1 420 τόνους για τα κρέατα καταγωγής ΤΣΟΔ.

Άρθρο 7

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Σεπτεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 56 της 29. 2. 1992, σ. 3.

(2) ΕΕ αριθ. L 200 της 10. 8. 1993, σ. 3.

(3) ΕΕ αριθ. L 56 της 29. 2. 1992, σ. 6.

(4) ΕΕ αριθ. L 200 της 10. 8. 1993, σ. 4.

(5) ΕΕ αριθ. L 56 της 29. 2. 1992, σ. 9.

(6) ΕΕ αριθ. L 200 της 10. 8. 1993, σ. 5.

(7) ΕΕ αριθ. L 116 της 30. 4. 1992, σ. 1.

(8) ΕΕ αριθ. L 114 της 30. 4. 1992, σ. 1.

(9) ΕΕ αριθ. L 115 της 30. 4. 1992, σ. 1.

(10) ΕΕ αριθ. L 195 της 4. 8. 1993, σ. 42.

(11) ΕΕ αριθ. L 331 της 2. 2. 1988, σ. 1.

(12) ΕΕ αριθ. L 177 της 21. 7. 1993, σ. 19.

(13) ΕΕ αριθ. L 241 της 13. 9. 1980, σ. 5.

(14) ΕΕ αριθ. L 206 της 18. 8. 1993, σ. 3.

(15) ΕΕ αριθ. L 364 της 12. 12. 1992, σ. 28.

(16) ΕΕ αριθ. L 175 της 12. 7. 1979, σ. 1.

(17) ΕΕ αριθ. L 180 της 23. 7. 1993, σ. 38.

ΠΑΡΑΡΤΗΜΑ

(Εφαρμογή του κανονισμού (ΕΟΚ) αριθ. 2697/93)

ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΔ VI/Δ/2 - ΤΟΜΕΑΣ ΒΟΕΙΟΥ ΚΡΕΑΤΟΣ

αριθ. τέλεφαξ: (32-2) 296 60 27

Ημερομηνία Περίοδος

ΑΙΤΗΣΗ ΠΙΣΤΟΠΟΙΗΤΙΚΩΝ ΕΙΣΑΓΩΓΗΣ ΜΕ ΜΕΙΩΣΗ ΤΗΣ ΕΙΣΦΟΡΑΣ ΚΑΙ ΤΟΥ ΔΑΣΜΟΥ (ΚΔ)

Κράτος μέλος: Χώρα καταγωγής Αύξων αριθμός Αιτών (όνομα και διεύθυνση) Ποσότητα (σε τόνους)

Πολωνία

Συνολική αιτούμενη ποσότητα:

Ουγγαρία

Συνολική αιτούμενη ποσότητα:

Τσεχική Δημοκρατία και Σλοβακική Δημοκρατία

Συνολική αιτούμενη ποσότητα:

Σύνολο τεσσάρων χωρών

Κράτος μέλος: Αριθ. τέλεφαξ:

Αριθ. τηλεφώνου: